ทุนสำรองประเทศลด 700 ล้านเหรียญสหรัฐ
ธปท.เผยทุนสำรองประเทศลดฮวบ 700 ล้านเหรียญสหรัฐ มาอยู่ที่ระดับ 1.809 แสนล้านเหรียญสหรัฐ คาดเป็นเพราะธปท.ลดการแทรกแซงหลังเงินบาทเริ่มนิ่ง
15 ก.พ. 2556

ธปท.เผยทุนสำรองประเทศลดฮวบ 700 ล้านเหรียญสหรัฐ มาอยู่ที่ระดับ 1.809 แสนล้านเหรียญสหรัฐ คาดเป็นเพราะธปท.ลดการแทรกแซงหลังเงินบาทเริ่มนิ่ง  
ธนาคารแห่งประเทศไทย(ธปท.) รายงานฐานะทุนสำรองระหว่างประเทศ ณ 8 ก.พ. 2556 ว่า อยู่ที่ระดับ 1.809 แสนล้านเหรียญสหรัฐ หรือประมาณ 5.392 ล้านล้านบาท ลดลง 700 ล้านเหรียญสหรัฐ หรือประมาณ 2.09 หมื่นล้านบาท หากคิดอัตราแลกเปลี่ยนในปัจจุบันที่ระดับ 29.80 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.816 แสนล้านเหรียญสหรัฐ
ด้านฐานะซื้อเงินตราต่างประเทศล่วงหน้าสุทธิ(Forward)อยู่ที่ระดับ  2.33 หมื่นล้านเหรียญสหรัฐ ลดลง 200 ล้านเหรียญสหรัฐ จากสัปดาห์ก่อนที่ 2.35 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองระหว่างประเทศ และฐานะซื้อเงินตราต่างประเทศล่วงหน้าสุทธิในปัจจุบันอยู่ระดับ 2.042 แสนล้านเหรียญสหรัฐ
ทั้งนี้ คาดว่าสาเหตุสำคัญที่ทุนสำรองฯ และฐานะซื้อเงินตราต่างประเทศล่วงหน้าสุทธิลดลงอย่างต่อเนื่อง เป็นผลมาจากธปท.ทยอยลดการแทรกแซงค่าเงินบาทลงในเกือบทุกช่องทาง ไม่ว่าการแซงแทรกด้วยการซื้อเงินเหรียญสหรัฐเข้าเก็บในทุนสำรองโดยตรงในตลาดซื้อขายส่งมอบทันที(Spot) และการทำ Forward เนื่องจากตลอดช่วง 2-3 สัปดาห์ที่ผ่านมาเงินบาทเคลื่อนไหวนิ่งขึ้นและเกาะกลุ่มไปในทิศทางเดียวกับสกุลเงินในภูมิภาคตลาด โดยเคลื่อนไหวทรงตัวที่ระดับ 29. 75- 29.85 บาทต่อเหรียญสหรัฐ ทำให้ธปท.คลายความกังวลเรื่องเงินบาทแข็งค่าลงได้และลดการเข้าแทรกแซงลง หันมาให้ความสำคัญกับการลดการขาดทุนในงบดุลของธปท.เองได้มากขึ้น
ด้านฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท. ในปัจจุบันอยู่ที่ระดับ 1.427 ล้านล้านบาท เพิ่มขึ้นจากสัปดาห์ก่อนหน้าที่ 1.415 ล้านล้านบาท ซึ่งเป็นการเพิ่มขึ้นต่อเนื่องตามความต้องการใช้จ่ายของประชาชนและการขยายตัวทางเศรษฐกิจ